নৃত্যের তালে তালে ফিরে দেখা রঞ্জাবতী, জন্মদিনে শ্রদ্ধার্ঘ্য

ওয়েবডেস্ক: নারীই প্রকৃতি। নারীর মায়াই চণ্ডালিকা। নাচের ছন্দে নৃত্যশিল্পী রঞ্জাবতী সরকার (Ronjaboti Sarkar) দর্শকদের মুগ্ধ করে দিতেন। সাংস্কৃতিক চেতনায় (Cultural Awareness) ধুইয়ে দিতেন। তাঁর অঙ্গ সঞ্চালন দ্যুতি ছড়াত। ধ্রুপদী ঐতিহ্যকে মরমে গেঁথে দিয়েছিলেন আপামর ভারতবাসীর। বিশ্বজুড়ে তাঁর পা বোল তুলেছে। প্রয়াত নৃত্যশিল্পী রঞ্জাবতী সরকারের জন্মদিনে (Birthday Celebration) তাঁকে শ্রদ্ধা জানানো হল। ড্যান্সার্স গিল্ডের উদ্যোগে ও ওয়েস্ট বেঙ্গল ড্যান্স ফেডারেশনের সহযোগিতায় মঞ্জুশ্রী সভাগৃহে এক বিশেষ নৃত্যানুষ্ঠানের মাধ্যমে এই কিংবদন্তি শিল্পীকে শ্রদ্ধার্ঘ্য নিবেদন করা হয়।

রঞ্জাবতী ভারতের তথা বিশ্বের সমকালীন নৃত্য জগতের উজ্জ্বল নক্ষত্র। তাঁর প্রতিটি উপস্থাপনাই নতুন তরঙ্গ এনে হাজির করত। ডঃ মঞ্জুশ্রী চাকি সরকার নবনৃত্যের আঙ্গিকে রবীন্দ্রনাথ ঠাকুরের চণ্ডালিকা অবলম্বনে নির্মাণ করেছিলেন ‘তোমারি মাটির কন্যা’। প্রকৃতি-মায়া’র চরিত্রে মঞ্জুশ্রী ও রঞ্জাবতী জুটির স্মৃতি নৃত্যপ্রেমীদের মনে আজও অমলিন। জোনাকি সরকারের নির্দেশনায় সেই অসামান্য সৃষ্টি নতুন করে উপস্থাপন করা হল। রঞ্জাবতীকে স্মরণ করার অভিনব প্রয়াস ড্যান্সার্স গিল্ডের। ভিডিওগ্রাফির মাধ্যমে মঞ্জুশ্রী-রঞ্জাবতী জুটির নৃত্য উপস্থাপনাও তুলে ধরা হয়। ড্যান্সার্স গিল্ডের বর্তমান কুশীলবরাও অংশ নেন পরিবেশনায়।

অতীত-বর্তমান মিলে যায় এক সুতোয়। যা দর্শকদের নিয়ে গেল জীবনের গহীন অরণ্যে। ‘তোমারি মাটির কন্যা’ সম্পর্কে বিশেষ আলোচনাসভা হয়। সঞ্চালনা করেন ওয়েস্ট বেঙ্গল ড্যান্স গ্রুপ ফেডারেশনের যুগ্ম সম্পাদক চন্দ্রোদয় ঘোষ। এই কালজয়ী উপস্থাপনার ভাবনা ও দর্শনকে তুলে তুলে ধরেন ডঃ ঐশিকা চক্রবর্তী। আলোচনাচক্রে ছিলেন অলোক রায়চৌধুরী, পণ্ডিত বিপ্লব মন্ডল, দেবারতি সোম। ছিলেন সু্স্মিতা শেঠিয়ানন্দী সহ শিল্পীরা। অনুষ্ঠান পরিচালনা করেছেন ড্যান্সার্স গিল্ডের সচিব পার্বতী গুপ্ত।